Projekts

LATVIJAS REPUBLIKAS MINISTRU KABINETS

2019. gada \_\_.\_\_\_\_\_\_\_\_ Noteikumi Nr.\_\_

Rīgā (prot. Nr.\_\_\_. §)

**Komercakta un vispārējā parauga akta sastādīšanas noteikumi**

Izdoti saskaņā ar

Dzelzceļa pārvadājumu likuma

71.panta trešo daļu

**1. Vispārīgie jautājumi**

1. Noteikumi nosaka kārtību, kādā dzelzceļa pārvadājumos sastāda komercaktu (1.pielikums) un vispārējā parauga aktu (2.pielikums).

2. Komercaktu sastāda, ja apstākļi, kas Dzelzceļa pārvadājumu likumā noteiktajos gadījumos ir par pamatu komercakta sastādīšanai, varēja iestāties no brīža, kad krava, bagāža vai kravas bagāža pieņemta pārvadāšanai, līdz brīdim, kad tā izsniegta kravas, bagāžas vai kravas bagāžas saņēmējam (turpmāk – saņēmējs).

3. Par komercakta sastādīšanu pārvadātājs izdara ierakstu pavadzīmes attiecīgajā ailē.

4. Vispārējā parauga akts ir dokuments, kuru pārvadātājs sastāda, lai apliecinātu apstākļus, kas ietekmē vai var ietekmēt kravas pārvadājumu.

5. Ja vispārējā parauga aktu sastāda pārvadāšanas ceļā un pieliek pavadzīmei, par vispārējā parauga akta sastādīšanu pārvadātājs izdara ierakstu pavadzīmes attiecīgajā ailē.

6. Komercakta un vispārējā parauga akta sastādīšanas kārtību, pārvadājot bagāžu un kravas bagāžu, nosaka pārvadātājs.

**2. Komercakta sastādīšanas kārtība**

7. Pārvadātājs sastāda komercaktu šādos termiņos:

7.1. izkraušanas dienā, ja koplietošanas vietās kravu izkrauj pārvadātājs vai saņēmējs ar pārvadātāja līdzdalību;

7.2. izsniegšanas dienā, ja apstākļi, kas kļuvuši par pamatu komercakta sastādīšanai, tiek konstatēti pēc tam, kad koplietošanas vietās kravu izkrāvis pārvadātājs;

7.3. izkraušanas dienā, ja koplietošanai neparedzētās vietās saņēmējs izkrauj kravu, piedaloties pārvadātājam, turklāt kravas pārbaude tiek veikta izkraušanas gaitā;

7.4. vagona taras masas pārbaudes dienā, ja pēc kravas izkraušanas vagona taras masu pārbauda uz vagonu svariem;

7.5. dienā, kad konstatēti apstākļi, kurus apliecina ar komercaktu, ja komercakts tiek sastādīts pārvadāšanas ceļā.

8. Ja komercaktu nav iespējams sastādīt šo noteikumu 7.punktā noteiktajā termiņā, to sastāda ne vēlāk kā nākamajā dienā.

9. Komercaktu sastāda katram sūtījumam atsevišķi, neatkarīgi no vagonu skaita sūtījumā.

10.Saņēmējs ir tiesīgs pieprasīt, lai pārvadātājs līdz izkraušanas beigām pārbauda samirkušās vai sabojājušās kravas vietas un sastāda komercaktu par šādas vietas pārbaudes rezultātiem arī tad, ja pārvadātājs izsniedzis kravu, neveicot kravas pārbaudi, bet saņēmējs konstatē:

10.1. pēc segtā tipa vagona vai konteinera atvēršanas - kravas bojājumu vai bojāšanos samirkšanas dēļ, kuru izraisījis vagona vai konteinera slēpts defekts;

10.2. pēc refrižeratorvagona atvēršanas - kravas bojāšanos, kuras raksturs liecina par to, ka krava varēja sabojāties pārvadāšanas laikā, jo pārvadātājs refrižeratorvagonā nebija nodrošinājis atbilstošu temperatūras režīmu un ventilāciju.

11. Ja maršruta vai grupveida sūtījumā pārvadājamo kravu izsniedz vairāku dienu laikā, par katrā kalendāra diennaktī izkrautajiem vagoniem sastāda pārejas komercaktu, bet maršruta vai vagonu grupas pēdējā vagona izkraušanas dienā sastāda kopsavilkuma komercaktu, kurā ieraksta pārejas komercaktos norādītās ziņas par katru vagonu. Pārejas un kopsavilkuma komercaktu noformē saskaņā ar šiem noteikumiem. Plombas (slēgplombas) un dokumentus pieliek pārejas komercaktiem, bet saņēmējam izsniedz kopsavilkuma komercakta eksemplāru.

12. Izsniedzot sakrautā, sabērtā vai ielietā veidā pārvadājamo vienāda nosaukuma kravu, kuru viens un tas pats kravas nosūtītājs (turpmāk šajos noteikumos - nosūtītājs) adresē vienam un tam pašam saņēmējam un kura pienākusi darbderīgos vagonos bez nozaudēšanas vai zuduma pazīmēm pārvadāšanas ceļā un ar nebojātām nosūtītāja plombām (slēgplombām), par kravas masas pārpalikumiem vai iztrūkumiem, kas konstatēti veicot atsevišķu sūtījumu pārbaudes vienas kalendārās diennakts laikā, sastāda vienu komercaktu.

13. Pārpalikumu vai iztrūkumu sakrautā, sabērtā vai ielietā veidā pārvadājamai un pārvadāšanas ceļā pārkraujamai kravai, kuru iekrāvis viens un tas pats nosūtītājs un kura adresēta vienam un tam pašam saņēmējam un pienākusi darbderīgos vagonos bez nozaudēšanas vai zuduma pazīmēm pārvadāšanas ceļā, nosaka pēc visas vienlaikus izsniegtās kravas partijas pārbaudes rezultātiem, un par to sastāda vienu komercaktu.

14. Ja ar vienu pavadzīmi tiek pārvadāti vairāki vagoni, bet pārvadātājs ir pārbaudījis kravu tikai šī sūtījuma atsevišķajā vagonā vai atsevišķajos vagonos, tad komercaktā norāda:

14.1. pārbaudāmajam vagonam vai pārbaudāmajiem vagoniem – faktisko un Vagonu sarakstā norādīto kravas masu;

14.2. pārējiem vagoniem – kravas masu, kas norādīta Vagonu sarakstā.

15. Komercaktu sastāda trīs eksemplāros. Divi eksemplāri ar pielikumiem paliek pie pārvadātāja, kas sastādījis komercaktu, bet trešo eksemplāru:

15.1. pieliek pavadzīmei, ja komercakts sastādīts pārvadāšanas ceļā;

15.2. izsniedz saņēmējam, ja komercakts sastādīts galastacijā.

16. Ja pārvadāšanas ceļā tika sastādīts komercakts un ziņas tajā atbilst kravas faktiskajam daudzumam un stāvoklim galastacijā, jaunu komercaktu nesastāda un komercakta, kas pielikts pavadzīmei, 19. ailē izdara ierakstu par to, ka kravas stāvoklis atbilst šī komercakta ziņām. Ja galastacijā konstatē, ka komercakta, kas sastādīts pārvadāšanas ceļā, ziņas neatbilst kravas faktiskajam daudzumam un stāvoklim, sastāda jaunu komercaktu.

17. Ja pārvadāšanas ceļā sastādīti vairāki komercakti, kuros nesakrīt ziņas par kravas stāvokli, pārvadātājs galastacijā sastāda jaunu komercaktu. Šajā gadījumā galastacijā saņēmējam izsniedz tikai pēdējā komercakta eksemplāru.

18. Ja pārvadāšanas ceļā sastādīts komercakts par kravas iztrūkumu, bojājumu vai bojāšanos darbderīgā vagonā vai konteinerā ar nebojātām nosūtītāja plombām (slēgplombām) vai ar nebojātu nosūtītāja krāvumu vaļējajā ritošajā sastāvā, pārvadātājs galastacijā šo komercaktu izsniedz saņēmējam, neatkarīgi no tā, vai saņēmējam izsniegts kravas izsniegšanas laikā sastādītais komercakts.

19. Kravu pārvadāja aizplombētā vagonā vai konteinerā no tiem noņemtās plombas pieliek tam komercakta eksemplāram, kas paliek pie pārvadātāja, kurš to sastādījis.

20. Ja kravas nozaudēšana, bojājums (bojāšanās) vai iztrūkums varēja notikt vagona vai konteinera bojāšanas (bojājuma) dēļ, līdztekus komercaktam sastāda aktu par vagona vai konteinera tehnisko stāvokli un pieliek komercaktam.

21. Ja komercakta veidlapu drukā uz vairākām lapām, katru komercakta lapu numurē, paraksta, apliecina ar pārvadātāja kalendārā spiedoga nospiedumu komercakta sastādīšanas stacijā, bet katras lapas augšējā daļā norāda komercakta numuru. Visas komercakta lapas pēc tā sastādīšanas tiek sastiprinātas kopā.

22. Ja komercakta ailēs nepietiek vietas ziņu ierakstīšanai, pārvadātājs ailes ziņas ieraksta papildu lapā, kura tiek piestiprināta komercaktam un kļūst par tā sastāvdaļu. Papildu lapu izmēram jābūt tādam pašam kā komercaktam. Atbilstošajās komercakta ailēs izdara atzīmi: “Ziņas skatīt papildu lapā”. Katras papildu lapas augšējā daļā norāda komercakta numuru. Katru papildu lapu paraksta personas, kas parakstījušas komercaktu, un katrā papildu lapā tiek iespiests pārvadātāja kalendārā spiedoga nospiedums.

23. Ja pavadzīmei nav pielikts pārvadāšanas ceļā sastādītais komercakts, pārvadātājs, izkraujot vai izsniedzot kravu, sastāda jaunu komercaktu.

24. Pārvadātājs komercaktu izsniedz saņēmējam pēc pieprasījuma ne vēlāk kā piecu dienu laikā pēc tā sastādīšanas dienas. Saņēmējs parakstās par komercakta saņemšanu.

25. Saņēmējs deviņu mēnešu laikā no kravas izsniegšanas dienas var pieprasīt, lai pārvadātājs izsniedz sastādīto komercaktu.

26. Ja pārvadātāja pārstāvis galastacijā atsakās sastādīt komercaktu, saņēmējs šādos termiņos var iesniegt pārvadātājam rakstisku iesniegumu, prasot sastādīt komercaktu:

26.1. pirms kravas izvešanas no koplietošanas vietām, ja kravu izkrauj pārvadātājs;

26.2. diennakts laikā pēc kravas pārbaudes, kurā piedalījies pārvadātāja pārstāvis, ja koplietošanas vietās vai koplietošanai neparedzētās vietās kravu izkrauj saņēmējs.

27. Atbildi uz saņēmēja iesniegumu par ātrbojīgām kravām pārvadātājs sniedz diennakts laikā, bet par pārējām kravām - ne vēlāk kā triju diennakšu laikā pēc iesnieguma saņemšanas.

28. Saņemot papildnosūtāmo kravas daļu, saņēmējs nodod komercaktu pārvadātājam. Komercakts paliek pie pārvadātāja, tajā izdara atzīmi par papildnosūtāmās kravas daļas izsniegšanu, norādot izsniegšanas datumu.

**3. Komercakta aizpildīšanas kārtība**

29. Pārvadātājs, kas sastāda komercaktu, ieraksta komercakta numuru pēc pārvadātāja noteiktās kārtības, norāda savu nosaukumu, tās stacijas nosaukumu, kurā sastāda komercaktu, un apstākļu, kas kļuvuši par pamatojumu komercakta sastādīšanai, faktiskās noteikšanas datumu.

30. Komercakta 1.ailē “Nosūtītājs” norāda nosūtītāja nosaukumu saskaņā ar ziņām pavadzīmes 1.ailē.

31. Komercakta 2.ailē “Saņēmējs” norāda saņēmēja nosaukumu saskaņā ar ziņām pavadzīmes 4.ailē.

32. Komercakta 3.ailē “Nosūtīšanas stacija” norāda nosūtīšanas stacijas nosaukumu un publiskās lietošanas dzelzceļa infrastruktūras (turpmāk šo noteikumu izpratnē – dzelzceļš) saīsināto nosaukumu saskaņā ar ziņām pavadzīmes 2.ailē.

33. Komercakta 4.ailē “Galastacija” norāda galastacijas nosaukumu un dzelzceļa saīsināto nosaukumu saskaņā ar ziņām pavadzīmes 5.ailē.

34. Komercakta 5.ailē “Sūtījuma Nr., Līgumpārvadātājs, Pārvadājuma līguma noslēgšanas datums” norāda ziņas no pavadzīmes 29., 22., 26.ailes.

35. Komercakta 6.ailē “Pienāca, Ar vilcienu Nr.” norāda vilciena pienākšanas datumu un numuru.

36. Komercakta 7.ailē “Vagona, konteinera Nr.” norāda vagona, konteinera numuru saskaņā ar ziņām pavadzīmes 7. vai 15. ailē.

37. Komercakta 8.ailē “Papildu lapas komercaktam” norāda papildu lapu skaitu, kuras pieliek komercaktam.

38. Komercakta 9.aili “Sastādīts papildus komercaktam Nr.” aizpilda, ja pavadzīmei pielikts komercakts, kas sastādīts pārvadāšanas ceļā, un norāda pārvadāšanas ceļā sastādītā komercakta numuru, stacijas un dzelzceļa nosaukumu, komercaktu sastādījušā pārvadātāja nosaukumu un sastādīšanas datumu.

39. Komercakta 10.ailē “Plombas (slēgplombas)” katrā atbilstošajā rindiņā norāda plombu vai slēgplombu skaitu un zīmes uz tām. Ja zīmes uz plombām ir neskaidras, izdara atzīmi “Neskaidras” un norāda visus burtus un ciparus, kurus var izlasīt uz plombām. Ja izrādīsies, ka uz vagona, konteinera nav plombu, izdara atzīmi “Bez plombām”.

40. Komercakta 11.ailē “Ziņas par plombu atvēršanas vai bojājuma pazīmēm” norāda plombu, uz kurām konstatētas atvēršanas vai bojājuma pazīmes, kontrolzīmes un bojājuma veidu.

41. Komercakta 12.ailē “Vagons/konteiners tehniskajā ziņā darbderīgs/ darbnederīgs” nevajadzīgo nosvītro. Ja sastādīts akts par vagona vai konteinera tehnisko stāvokli, norāda tā numuru un sastādīšanas datumu.

42. Komercakta 13.ailē “Kravu iekrāvis pārvadātājs/nosūtītājs” nevajadzīgo nosvītro.

43. Komercakta 14.ailē “Pārbaudes rezultāti” norāda pārbaudes rezultātus:

43.1. 14.1.ailē “norādīts pavadzīmē” – norāda ziņas atbilstoši pavadzīmes ziņām;

43.2. 14.2.ailē “konstatēts pārbaudē” – ieraksta ziņas par faktiski esošu kravu;

43.3. 14.3.ailē “tai skaitā bojāto vietu” – ieraksta ziņas par bojātajām kravas vietām.

44.Komercakta 15.ailē “Apstākļi, kas kļuvuši par pamatojumu komercakta sastādīšanai. Kravas apraksts:” norāda komercakta sastādīšanas iemeslu, detalizēti apraksta vagonā, konteinerā pārbaudes laikā atrodošās kravas stāvokli, norādot iemeslus, kas izraisījuši kravas bojājumu, bojāšanos vai iztrūkumu, kā arī norāda, kad konstatē kravas iztrūkumu, bojājumu (bojāšanos) vai nozaudēšanu, kā arī vagona, konteinera atvēršanas un plombu noņemšanas iemeslu. Komercaktā nav pieļaujams ierakstīt pieņēmumus vai slēdzienus par nosūtītāja vai pārvadātāja vainu. Atbilstošajos gadījumos norāda:

44.1. bojājuma apmēru un raksturu un tā izcelšanās noilgumu, norādot, vai bojājums ir jauns vai vecs;

44.2. kādā vagona, konteinera daļā atradās bojātās vai samitrinātās vietas;

44.3. vai bojātās kravas tara vai iepakojums ir nebojāts, vai uz tā ir bojājumi un kāda veida bojājumi;

44.4. pasākumus, kurus veicis pārvadātājs, kas sastāda komercaktu, lai novērstu taras vai iepakojuma bojājumu;

44.5. ja notikusi kravas noplūde vai izbirums, kādā vagona vietā un kādā daudzumā;

44.6. ja radušies tukšumi bojātās vietas iekšpusē, kādi tukšumu izmēri, kāds kravas daudzums (gabalos vai pēc masas) varēja izvietoties tukšumos;

44.7. vai bija iespējams izņemt iztrūkstošo kravu no bojātās kravas vietas;

44.8. kādi pasākumi veikti, lai novērstu turpmāko kravas bojājumu;

44.9. ja konstatē kravas piesārņojumu, norāda, vai piesārņota visa krava vai tikai slānis, kas saskārās ar vagona, konteinera grīdu vai sienām, kā arī vai vagonā atradās agrāk pārvadājamās kravas atlikumi;

44.10. ja konstatē kravas izvietošanas un nostiprināšanas nosacījumu pārkāpumu, detalizēti norāda pārkāpuma veidu;

44.11. ja konstatē kravas, kuru pārvadā segtā tipa vagonā, iztrūkumu, norāda, vai vagons piekrauts līdz pilnai ietilpībai, vai ir nepiekrauta telpa, kādā vagona vietā atrodas un vai tajā varēja izvietoties iztrūkstošā krava;

44.12. ja konstatē kravas, kuru pārvadāvaļējajā ritošajā sastāvā, iztrūkumu vai bojājumu, norāda kravas vietu izvietojumu, kārtu skaitu, to aizpildīšanas blīvumu, brīvo vietu esamību, norādot to izmēru, stiprinājuma, aizsega veidu un stāvokli, kā arī aizsargmarķējuma stāvokli; ja kravu pārvadā sakrautā, sabērtā veidā, norāda, vai nav vai ir padziļinājumi, iedobes, piltuvveida bedres kravas virspusē;

44.13. ja konstatē kravas, kuru pārvadā cisternā, iztrūkumu, norāda cisternas tipu, iepildīšanas augstumu, kravas blīvumu un temperatūru, kā arī kravas noplūdes esamību;

44.14. ja konstatē kravas masas iztrūkumu, norāda, ar kādiem svariem veikta kravas svēršana;

44.15. ja pārvadājuma laikā noticis negadījums ar dzīvniekiem, norāda, vai pavadonis ir bijis klāt negadījuma laikā, vai vagons bija piemērots dzīvnieku pārvadāšanai un vai bija aprīkots ar attiecīgajām ierīcēm;

44.16. ja konstatē ātrbojīgās kravas bojāšanos, apraksta kravas stāvokli un apstākļus, kas ietekmējuši bojāšanos, kā arī norāda vagona tehnisko stāvokli, iekraušanas veidu un augstumu, taras veidu un stāvokli, vai uz grīdas ir sabojātās kravas noplūdes pazīmes, kādā vagona daļā atrodas sabojātā krava, vai, ja pārvadā ar ventilēšanu, atvērti vai aizvērti vagonu lūku vāki, vai vagons atbilstoši aprīkots un nosiltināts vai atdzesēts, temperatūru vagonā, ārējā gaisa un kravas temperatūru izkraušanas laikā;

44.17. ja nozaudēta pavadzīme vai atsevišķas tās lapas, izdara atzīmi: “Krava pienāca bez pavadzīmes”, “Krava pienāca bez pavadzīmes \_\_\_\_ lapas”. Ja nozaudētas papildu lapas, izdara atzīmi “Krava pienāca bez \_\_\_\_\_\_ papildu lapas”. Ja nozaudēts Vagonu saraksts vai Konteineru saraksts, izdara atzīmi “Krava pienāca bez \_\_\_\_ Vagonu saraksta”, “Krava pienāca bez \_\_\_ Konteineru saraksta”.

45.Komercakta 16.ailē “Ziņas par ekspertīzes veikšanu” norāda ekspertīzes akta sastādīšanas datumu, tā numuru. Ja ekspertīze netika veikta, izdara atzīmi “Netika veikta”.

46.Komercakta 17.ailē “Pieliktas plombas un dokumenti” norāda no vagona, konteinera noņemto plombu vai slēgplombu skaitu un zīmes, kā arī pielikto dokumentu sarakstu.

47.Komercakta 18.ailē “Paraksti” pārvadājuma dalībnieku pārstāvji, kas piedalās kravas pārbaudē, parakstās, kā arī tiek norādīti viņu vārdi un uzvārdi. Pārvadātājs, kas sastādījis komercaktu, iespiež kalendārā spiedoga nospiedumu.

48.Komercakta 19.ailē “Atzīme par kravas stāvokļa atbilstību (izsniegšanas laikā) ziņām, kas norādītas šajā komercaktā” izdara atzīmi “Krava atbilst komercakta ziņām”, ja galastacijā, pārbaudot kravu, nav atšķirības starp kravas faktisko esamību un stāvokli un ziņām komercaktā, kas sastādīts pārvadāšanas ceļā.

49.Komercakta 20.ailē “Paraksti” pārvadājuma dalībnieku pārstāvji, kas piedalās kravas pārbaudē, parakstās, norāda vārdu un uzvārdu. Pārvadātājs, kas pārbaudīja kravu kravas izsniegšanas stacijā, iespiež kalendārā spiedoga nospiedumu.

**4. Vispārējā parauga akta sastādīšanas kārtība**

50. Vispārējā parauga aktu drukā ar melnas krāsas šriftu uz balta papīra.

51. Vispārējā parauga aktu paraksta vismaz divas personas, kuras piedalījušās to apstākļu, kas bija par pamatu akta sastādīšanai, apliecināšanā.

52. Nosūtītājs vai saņēmējs var piedalīties vispārējā parauga akta sastādīšanā un parakstīšanā, kad konstatē apstākļus, kurus apliecina ar vispārējā parauga aktu, ja krava, vagons vai konteiners atrodas nosūtītāja vai saņēmēja pārziņā.

**5. Vispārējā parauga akta aizpildīšanas kārtība**

53.Vispārējā parauga akta ailē “Vispārējā parauga akts Nr.” norāda kārtas numuru, kuru piešķir pārvadātājs.

54.Vispārējā parauga akta ailē “Pārvadātājs” norāda pārvadātāja nosaukumu, kas sastādījis vispārējā parauga aktu.

55.Vispārējā parauga akta ailē “Stacija un dzelzceļš, kurā sastādīts akts” norāda stacijas un dzelzceļa nosaukumu, kur sastādīts vispārējā parauga akts.

56.Vispārējā parauga akta ailē “Sūtījums Nr.\_\_\_\_\_ no \_\_\_\_\_\_\_\_\_\_\_” norāda sūtījuma numuru un pārvadājuma līguma noslēgšanas datumu saskaņā ar pavadzīmē norādītajām ziņām.

57.Vispārējā parauga akta ailē “Nosūtīšanas stacija un dzelzceļš”, “Galastacija un galamērķa dzelzceļš”, “Vagona Nr.”, “Vagona valdītājs”, “Konteinera Nr.”, “konteinera izmēra un tipa kodi”, “Kravas nosaukums” norāda ziņas saskaņā ar pavadzīmē norādītajām ziņām. Ja vispārējā parauga aktu sastāda vagonu, konteineru grupai un atbilstošajā ailē nepietiek vietas, ziņas norāda vispārējā parauga akta otrā pusē.

58. Vispārējā parauga akta ailē “Pienāca ar vilcienu Nr.” norāda vilciena Nr. un tā pienākšanas datumu, ja vispārējā parauga aktu sastāda pēc vilciena pienākšanas.

59. Vispārējā parauga akta ailē “Iemesli un apstākļi, kas kļuvuši par pamatojumu akta sastādīšanai” norāda vispārējā parauga akta sastādīšanas iemeslu, apraksta konkrētos pārvadājuma apstākļus, tā izraisītos un, kas ietekmējuši vai varēja ietekmēt pārvadājuma līguma izpildi. Ja notikusi vagona, konteinera aizturēšana, norāda aizturēšanas sākuma un beigu laiku.

60.Vispārējā parauga akta ailē “Pārvadātāja pārstāvji” vispārējā parauga aktu paraksta ne mazāk kā divi pārvadātāja pārstāvji, kuri piedalījušies apstākļu apliecināšanā, kas kļuvuši par pamatojumu vispārējā parauga akta sastādīšanai, norāda uzvārdu, vārdu un amatu.

61.Vispārējā parauga akta ailē “Pārvadātāja kalendārā spiedoga nospiedums” iespiež pārvadātāja kalendārā spiedoga nospiedumu ar apstākļu, kas kļuvuši par pamatojumu vispārējā parauga akta sastādīšanai, faktiskās noteikšanas datumu.

**6. Noslēguma jautājumi**

62. Atzīt par spēku zaudējušiem Ministru kabineta 2002. gada 9. aprīļa noteikumus Nr. 148 "Komercakta un vispārējā parauga akta sastādīšanas noteikumi" (Latvijas Vēstnesis, 2002, 56. nr.).

63. Noteikumi stājas spēkā 2020. gada 1.novembrī.

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

 Vīza: valsts sekretāra p.i. Dž.Innusa